**แบบสรุปโครงการและกิจกรรมเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**๑..ชื่อหน่วยงาน**

กรมส่งเสริมการปกครองท้องถิ่น

**๒. ประเภทโครงการ/กิจกรรม**

ประเภทที่ ๓ : ด้านการส่งเสริมคุณภาพชีวิต พัฒนาสังคมและจิตใจ

**๓. ชื่อโครงการ/กิจกรรม**

โครงการ ๑ จังหวัด ๑ องค์กรปกครองส่วนท้องถิ่น ๑ โครงการต้นแบบเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก

**๔. หลักการและเหตุผล**

องค์กรปกครองส่วนท้องถิ่นมีภารกิจในการบำบัดทุกข์ บำรุงสุขให้แก่ประชาชนในพื้นที่ โดยมีบทบาทและหน้าที่ในการจัดโครงการหรือกิจกรรมเพื่อให้บรรลุวัตถุประสงค์ด้านการส่งเสริมคุณภาพชีวิต พัฒนาสังคม และจิตใจของประชาชน ในขณะเดียวกันการดำเนินการโครงการหรือกิจกรรมต่างๆ ก็ทำให้เกิดการยกระดับความสามารถในการบริหารจัดการตนเอง และความสามารถในการตอบสนองความต้องการของประชาชน ในพื้นที่ ดังนั้น ในโอกาสมหามงคลพระราชพิธีบรมราชาภิเษกนี้ จึงเป็นโอกาสอันดีที่องค์กรปกครองส่วนท้องถิ่นจะได้แสดงศักยภาพของตน เพื่อเป็นต้นแบบด้านการส่งเสริมคุณภาพชีวิต พัฒนาสังคมและจิตใจ อันจะนำไปสู่การจัดตั้งศูนย์การเรียนรู้ เพื่อเผยแพร่และแลกเปลี่ยนเรียนรู้ให้กับประชาชน และองค์กรปกครองส่วนท้องถิ่นแห่งอื่นต่อไป

**๕. วัตถุประสงค์/เป้าหมายของโครงการ**

๕.๑ เพื่อเป็นการเฉลิมพระเกียรติพระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว เนื่องในโอกาสมหามงคลพระราชพิธีบรมราชาภิเษก

๕.๒ เพื่อให้องค์กรปกครองส่วนท้องถิ่นมีโครงการต้นแบบสำหรับชุมชน/หมู่บ้าน ในการเรียนรู้และพัฒนาอย่างยั่งยืน

๕.๓ เพื่อให้องค์กรปกครองส่วนท้องถิ่นเกิดการเรียนรู้และแลกเปลี่ยนความรู้ระหว่างองค์กรปกครองส่วนท้องถิ่นทั้งในระดับจังหวัด และระดับประเทศ ซึ่งเกี่ยวข้องกับการส่งเสริมคุณภาพชีวิต พัฒนาสังคมและจิตใจ

**๖. ระยะเวลาดำเนินโครงการ/กิจกรรม**

ภายในปี พ.ศ. ๒๕๖๒ (มกราคม – ธันวาคม ๒๕๖๒)

**๗. การดำเนินงาน**

**แนวทางการคัดเลือก**

๗.๑ เพื่อให้การดำเนินโครงการและกิจกรรมเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก

เป็นไปด้วยความเรียบร้อย สมพระเกียรติ รวมทั้งบรรลุผลสัมฤทธิ์อย่างเป็นรูปธรรม ขอให้ดำเนินการแต่งตั้งคณะกรรมการอำนวยการและขับเคลื่อนโครงการและกิจกรรมเฉลิมพระเกียรติเนื่องในโอกาสมหามงคลพระราชพิธีบรมราชาภิเษก ทั้งในระดับจังหวัด และระดับอำเภอ ดังนี้

**ระดับจังหวัด**

องค์ประกอบ

(๑) ผู้ว่าราชการจังหวัด ประธานคณะกรรมการ

(๒) รองผู้ว่าราชการจังหวัด (ที่ได้รับมอบหมาย) รองประธานคณะกรรมการ

(๓) ปลัดจังหวัด กรรมการ

(๔) หัวหน้าหน่วยทหาร/ตำรวจ กรรมการ

(๕) ผู้อำนวยการสำนักงานทรัพยากรน้ำภาค กรรมการ

(๖) ผู้อำนวยการสำนักงานทรัพยากรธรรมชาติและสิ่งแวดล้อมจังหวัด กรรมการ

(๗) ผู้อำนวยการสำนักงานทางหลวงชนบท กรรมการ

(๘) ผู้อำนวยการแขวงทางหลวง กรรมการ

(๙) ผู้อำนวยการแขวงทางหลวงชนบท กรรมการ

(๑๐) ผู้อำนวยการโครงการชลประทานจังหวัด กรรมการ

(๑๑) ผู้อำนวยการสำนักงานเจ้าท่าภูมิภาค กรรมการ

(๑๒) ผู้อำนวยการการไฟฟ้าส่วนภูมิภาค กรรมการ

(๑๓) ประธานหอการค้าจังหวัด กรรมการ

(๑๔) ประธานสภาอุตสาหกรรมจังหวัด กรรมการ

(๑๕) ประธานสภาอุตสาหกรรมท่องเที่ยวจังหวัด กรรมการ

(๑๖) ผู้บริหารองค์กรปกครองส่วนท้องถิ่นที่เกี่ยวข้อง (ไม่เกิน ๓ คน) กรรมการ

(๑๗) นายอำเภอทุกอำเภอ กรรมการ

(๑๘) หัวหน้าสำนักงานจังหวัด กรรมการและเลขานุการร่วม

(๑๙) ท้องถิ่นจังหวัด กรรมการและเลขานุการร่วม

อำนาจหน้าที่

(๑).กำหนดแนวทางและจัดทำแผนปฏิบัติการเพื่อขับเคลื่อนโครงการและกิจกรรมเฉลิมพระเกียรติเนื่องในโอกาสมหามงคลพระราชพิธีบรมราชาภิเษกของจังหวัด

(๒) อำนวยการ ประสาน และบูรณาการการทำงานร่วมกับทุกภาคส่วนในการขับเคลื่อนโครงการ และกิจกรรมเฉลิมพระเกียรติ เนื่องในโอกาสมหามงคลพระราชพิธีบรมราชาภิเษกของจังหวัดให้เป็นไปตามวัตถุประสงค์ และสมพระเกียรติ

(๓) พิจารณากลั่นกรองโครงการ/กิจกรรม เพื่อเป็นโครงการ/กิจกรรมต้นแบบของจังหวัด จังหวัดละ ๑ โครงการ/กิจกรรม

(๔) กำกับ ติดตาม และรายงานผลการดำเนินโครงการให้กรมส่งเสริมการปกครองท้องถิ่นทราบ

(๕) ดำเนินการอื่น ๆ ที่เกี่ยวข้อง

**ระดับอำเภอ**

องค์ประกอบ

(๑) นายอำเภอ ประธานคณะกรรมการ

(๒) ปลัดอำเภอหัวหน้ากลุ่มงานบริหารงานปกครอง รองประธานคณะกรรมการ

(๓) หน้าหน่วยงานราชการ/รัฐวิสาหกิจในระดับอำเภอที่เกี่ยวข้อง กรรมการ

(๔) ผู้บริหารองค์กรปกครองส่วนท้องถิ่น กรรมการ

(๕) ปลัดอำเภอที่ได้รับมอบหมาย กรรมการและเลขานุการร่วม

(๖) ท้องถิ่นอำเภอ กรรมการและเลขานุการร่วม

อำนาจหน้าที่

(๑).กำหนดแนวทางและจัดทำแผนปฏิบัติการเพื่อขับเคลื่อนโครงการและกิจกรรมเฉลิมพระเกียรติเนื่องในโอกาสมหามงคลพระราชพิธีบรมราชาภิเษกของอำเภอ

(๒) อำนวยการ ประสาน และบูรณาการการทำงานร่วมกับทุกภาคส่วนในการขับเคลื่อนโครงการ และกิจกรรมเฉลิมพระเกียรติ เนื่องในโอกาสมหามงคลพระราชพิธีบรมราชาภิเษกของจังหวัดให้เป็นไปตามวัตถุประสงค์ และสมพระเกียรติ

(๓) พิจารณากลั่นกรองโครงการ/กิจกรรม เพื่อเป็นโครงการ/กิจกรรมต้นแบบของอำเภอ อำเภอละ ๑ โครงการ/กิจกรรม

(๔) กำกับ ติดตาม และรายงานผลการดำเนินโครงการให้คณะกรรมการ ฯ ระดับจังหวัดทราบ

(๕) ดำเนินการอื่น ๆ ที่เกี่ยวข้อง

๗.๒ การคัดเลือกโครงการ/กิจกรรมเฉลิมพระเกียรติ เนื่องในโอกาสมหามงคลพระราชพิธีบรมราชาภิเษกของจังหวัดและอำเภอตามแนวทาง ดังนี้

๗.๒.๑ จังหวัดแจ้งองค์กรปกครองส่วนท้องถิ่นส่งโครงการ/กิจกรรมเข้าร่วมคัดเลือก

๗.๒.๒ ประเภทโครงการ/กิจกรรม ที่เสนอขอรับการคัดเลือกด้านการส่งเสริมคุณภาพชีวิต พัฒนาสังคมและจิตใจ ต้องเป็นโครงการ/กิจกรรม ที่ดำเนินการภายในปี ๒๕๖๒ ที่มีผลสัมฤทธิ์โดดเด่น โดยให้อยู่ใน ๑๓ เรื่อง ดังนี้

๑.โครงการเกี่ยวกับการพัฒนาเด็กเล็ก

๒.โครงการเกี่ยวกับการพัฒนาเด็กและเยาวชน

๓.โครงการเกี่ยวข้องกับผู้สูงอายุ/ผู้พิการ/ผู้ด้อยโอกาส

๔.โครงการเกี่ยวกับศูนย์การเรียนรู้ชุมชน

๕.โครงการเกี่ยวกับงานด้านสาธารณสุข

๖.โครงการเกี่ยวกับงานด้านการศึกษา

๗.โครงการเกี่ยวกับกับการส่งเสริมบทบาทการพัฒนาสตรี

๘.โครงการเกี่ยวกับงานด้านส่งเสริมกีฬา

๙.โครงการเกี่ยวกับการส่งเสริมอาชีพ/พัฒนารายได้

๑๐.โครงการเกี่ยวกับการบริหารจัดการด้านสิ่งแวดล้อม/ขยะมูลฝอยและสิ่งปฏิกูล

๑๑.โครงการเกี่ยวกับการส่งเสริมศาสนา ศิลปะ วัฒนธรรม และจารีตประเพณีท้องถิ่น

๑๒.โครงการเกี่ยวกับการป้องกันและบรรเทาสาธารณภัย

๑๓.โครงการเกี่ยวกับการพัฒนาสาธารณูปโภค เช่น ถนน ประปา แหล่งน้ำ ไฟฟ้า สถานีขนส่ง เป็นต้น

๗.๒.๓ โครงการ/กิจกรรมขององค์กรปกครองส่วนท้องถิ่นที่เสนอเข้ารับการคัดเลือกต้องไม่ถูกทักท้วง ถูกตั้งข้อสังเกต เป็นลายลักษณ์อักษรจากหน่วยตรวจสอบ เช่น สตง. รวมถึงต้องไม่ถูกชี้มูลความผิดจากหน่วยตรวจสอบ เช่น ปปช.

๗.๒.๔ องค์กรปกครองส่วนท้องถิ่นคัดเลือกโครงการ/กิจกรรมที่โดดเด่นเกี่ยวกับด้านการส่งเสริมคุณภาพชีวิต พัฒนาสังคมและจิตใจ แห่งละ ๑ โครงการ/กิจกรรม ที่ดำเนินการภายในปีงบประมาณ ๒๕๖๒ ซึ่งเป็นโครงการ/กิจกรรมที่ไม่เคยได้รับรางวัลกับหน่วยงานใดมาก่อน เสนอต่อคณะกรรมการคัดเลือกระดับอำเภอ

๗.๒.๕ คณะกรรมการคัดเลือกระดับอำเภอพิจารณากลั่นกรองโครงการ/กิจกรรมขององค์กรปกครอง ส่วนท้องถิ่น โดยแนวทางการคัดเลือกควรเป็นโครงการ/กิจกรรม ที่ประชาชนในพื้นที่ได้รับประโยชน์มีผลสัมฤทธิ์ในการปฏิบัติงานที่โดดเด่น ตลอดจนสามารถเป็นแหล่งการเรียนรู้ให้กับประชาชน และองค์กรปกครองส่วนท้องถิ่นแห่งอื่นๆ ได้ ซึ่งคณะกรรมการคัดเลือกระดับอำเภอจะต้องพิจารณาคัดเลือก อำเภอละ ๑ โครงการ/กิจกรรม เพื่อเสนอต่อคณะกรรมการคัดเลือกระดับจังหวัดต่อไป

๗.๒.๖ คณะกรรมการคัดเลือกระดับจังหวัดเพื่อพิจารณากลั่นกรองโครงการ/กิจกรรมที่แต่ละอำเภอเสนอ โดยคณะกรรมการคัดเลือกระดับจังหวัดจะต้องพิจารณาคัดเลือกให้เหลือเพียง จังหวัดละ ๑ โครงการ/กิจกรรม

๗.๒.๗ เมื่อคณะกรรมการระดับจังหวัดคัดเลือกเสร็จเรียบร้อยแล้ว ให้แจ้งองค์กรปกครองส่วนท้องถิ่นที่ได้รับคัดเลือกสามารถจัดทำป้ายโครงการ “๑ จังหวัด ๑ องค์กรปกครองส่วนท้องถิ่น ๑ โครงการต้นแบบเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก” องค์กรปกครองส่วนท้องถิ่นที่ได้รับการคัดเลือกโครงการ/กิจกรรม ต้องเป็นศูนย์การเรียนรู้ เพื่อเผยแพร่และแลกเปลี่ยนเรียนรู้ให้กับประชาชนและองค์กรปกครองส่วนท้องถิ่นแห่งอื่นๆ (องค์กรปกครองส่วนท้องถิ่นจะต้องดำเนินการจัดทำป้ายโครงการฯ พร้อมทั้งกำหนดพิธีวันเปิดป้ายตามความเหมาะสมของแต่ละพื้นที่)

**๘. งบประมาณ**

งบประมาณขององค์กรปกครองส่วนท้องถิ่น

**๙. พื้นที่ดำเนินโครงการ/กิจกรรม**

องค์กรปกครองส่วนท้องถิ่นจำนวน ๗๖ แห่ง ที่ได้รับการคัดเลือกโครงการ/กิจกรรมต้นแบบ

**๑๐. ประโยชน์ที่คาดว่าจะได้รับ**

๑๐.๑ เพื่อเป็นการเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก

๑๐.๒ เกิดการเรียนรู้ที่ยั่งยืนและเป็นประโยชน์ต่อประชาชนในพื้นที่องค์กรปกครองส่วนท้องถิ่นนั้น ๆ

๑๐.๓ เกิดการแลกเปลี่ยนความรู้ระหว่างชุมชน/หมู่บ้าน ในระดับจังหวัดและระดับประเทศ

๑๐.๔ สามารถนำองค์ความรู้ที่ได้ไปพัฒนาต่อยอดขยายผลด้านการส่งเสริมคุณภาพชีวิตและการพัฒนาอย่างยั่งยืน

**๑๑. ชื่อผู้ประสานงานโครงการ**

1.นายสุรินทร์ ปัญญาจันทร์ ผู้อำนวยการส่วนส่งเสริมการบริหารกิจการบ้านเมืองที่ดีท้องถิ่น

เบอร์โทรศัพท์ ๐๘๙ ๘๓๘ ๔๕๑๑

2.นายบุญฤทธิ์ เกตุจำนงค์ นักวิเคราะห์นโยบายและแผนชำนาญการ

เบอร์โทรศัพท์ ๐๖๓ ๔๕๙ ๒๓๔๕